Sudán

     1. Politicko-ekonomické kritériá
		
1.1. 	koherencia so zahraničnou
politikou SR

	Sudán nie je prioritnou krajinou zahraničnopolitických záujmov SR v regióne Severnej Afriky. Nehľadiac na to, je to krajina s veľkým a zatiaľ iba málo využívaným potenciálom nerastného bohatstva, vrátane ropy, čo Sudán stavia medzi krajiny zaujímavé pre SR z obchodno-ekonomického hľadiska.
(Počas doteraz jedinej politickej aktivity v bilaterálnych vzťahoch, návštevy ŠTAT MZV SR J. Chleba v Sudáne, v marci 2001 bolo konštatované, že neexistujú žiadne otvorené otázky v politickej oblasti a existujú dobré predpoklady a podmienky na rozvoj hlavne obchodno-ekonomickej spolupráce.) 
	
1.2. možnosti využitia komparatívnych výhod  a potenciálu slovenskej ODA

	Vzhľadom na celkovú chudobu a zaostalosť krajiny, a tomu zodpovedajúci stav ekonomiky a infraštruktúry Sudánu, sú pre Sudán aplikovateľné prakticky všetky komparatívne výhody a potenciál slovenskej ODA v oblasti rozvoja infraštruktúry, predovšetkým však technickej, a taktiež prakticky všetky sféry a potenciál identifikovaný v časti I.4 materiálu, okrem zalesňovania. 
SR by sa mohla zamerať na účasť v rozvojových programoch v priemysle, poľnohospodárstve, ťažbe ropy a nerastov, a pri budovaní infraštruktúry a energetických sústav. 
	
1.3. ekonomická spolupráca a vzájomný obchodný obrat

	Ekonomická spolupráca je na nízkej úrovni. V októbri 2001 boli zrušené sankcie BR OSN platné voči Sudánu od 26. apríla 1996, ktorých súčasťou bolo aj čiastočné hospodárske embargo. Medzi SR a Sudánom nie je doteraz uzatvorená obchodná dohoda. Nie sú zatiaľ doriešené ani pohľadávky SR voči Sudánu.

Vo vývoze SR do Sudánu až 95% predstavujú pásy z vulkanického kaučuku, rôzne druhy papiera a čerpadlá, zvyšok tvoria lieky, náhradné diely na stroje a tlačoviny.
Zo Sudánu sa do SR dovážajú najmä arašidové oriešky, melóny a rôzne druhy rastlín. Okrem klasických tovarov sa pozitívne črtá spolupráca v ropnej a plynárenskej oblasti, na ktorej má slovenská strana záujem a kde Sudán ponúka časť svojich nevyužitých kapacít.
Obchodná výmena v r. 2001 dosiahla hodnotu 59,23 mil. Sk pri slovenskom exporte 58,23 mil. Sk. V r. 2002 bol obrat 51,30 mil. Sk pri exporte zo SR v hodnote 49,99 mil. Sk.

Koncom roka 2001 konzorcium slovenských firiem vyhralo v Sudáne 3 investičné tendre, na ktoré síce sudánska vláda poskytla štátnu záruku, ale tá zatiaľ nie je platná vzhľadom na technické nedostatky. Podľa pôvodných predpokladov sa mal koncom r. 2002 začať realizovať prvý tender na výstavbu dvoch vodární na pitnú vodu v Omdurmane (jedna z troch častí hlavného mesta Chartúm) v objeme 60 mil. USD.

%	
2. Logistické a praktické kritériá
		
2.1 prítomnosť ZÚ a možnosti podpory slovenských rozvojových projektov

	SR nemá v krajine efektívny ZÚ. Diplomaticky pokrýva Sudán ZÚ SR v Káhire. V Chartúme pôsobí od mája 1997 HK SR a jeho činnosť je hodnotená vysoko pozitívne, a to predovšetkým v oblasti rozvoja obchodno-ekonomickej spolupráce. 
HK SR je veľmi dobre spôsobilý na zabezpečenie podpory prípadných slovenských rozvojových projektov v Sudáne.
	
2.2 doterajšie skúsenosti a prítomnosť MVO, expertov a súkromných firiem v krajine

	Podľa informácií OBEO ZÚ Káhira a HK SR v Chartúme od vzniku samostatnej SR a ani v súčasnosti nepôsobia priamo v Sudáne žiadne slovenské podnikateľské subjekty. 
Podľa dostupných čiastkových informácií pôsobí na juhu Sudánu niekoľko slovenských lekárov a zdravotných sestier v rámci poľnej nemocnice, ktorú vláda SR darovala Sudánu v r. 1999. 
	
2.3 historická previazanosť so SR a tradície doterajšej spolupráce

	Efektívny ZÚ ČSFR v Chartúme bol zatvorený v r. 1991. Politické vzťahy so Sudánom boli vždy korektné, ale málo rozvinuté. Ich plnohodnotnému rozvoju bráni nielen celkové medzinárodnopolitické postavenie krajiny kvôli vládnucemu režimu, ale taktiež vnútropolitická a bezpečnostná situácia ovplyvnená skoro dve desaťročia trvajúcou občianskou vojnou islamského Severu proti animistickému Juhu.

V r. 1999 navštívila Sudán delegácia MF a MH SR, ktorá rokovala o uznaní slovenskej časti pohľadávok SR voči Sudánu. Výsledkom bolo uznanie výšky dlhu sudánskou stranou a podpis memoranda v danej veci. Splátkový kalendár nebol zatiaľ napriek snahám slovenskej strany dohodnutý.
	
2.4 prítomnosť slovenskej komunity

	Podľa evidencie ZÚ SR v Káhire, ktorý pokrýva Sudán, a poznatkov HK SR v Chartúme, v tejto africkej krajine trvalo nežijú občania SR, takže nie je možné hovoriť o slovenskej komunite.